阿仙奴和波放虎歸山 拜仁晉級率88%
2024年04月10日 09:00
東網電視
更多新聞短片
哈利卡尼繼續做阿仙奴剋星。(Getty Images)
阿仙奴捉到鹿唔識脫角!周三(10日)凌晨歐聯8強首回合,「兵工廠」主場對拜仁慕尼黑早段入波,但未有食住個勢拉開紀錄,反而因防守連環犯錯反輸,最後雖然靠李安度杜沙特入波追成2比2,但次回合去慕尼黑作客,晉級前景凶多吉少!
阿仙奴乘主場之利早段施壓,布卡約沙卡12分鐘先開紀錄,之後圍攻拜仁亦幾乎得手,賓韋特禁區內無人看管下射太正被救,入唔到波轉個頭就甩轆。18分鐘阿仙奴門將大衞拉耶同加比爾馬加希斯誤會,導致後者交波被搶,最後基拿比為拜仁射成1比1。
拜仁追平後大踢穩守突擊,32分鐘利萊辛尼右路爆破,連過數關後禁區內被威廉沙列巴踢跌,哈利卡尼操刀12碼射入反超前。阿仙奴下半場積極反撲,反備入替嘅李安度杜沙特76分鐘接應加比爾捷西斯妙傳射入,拜仁尾段仲有京士利高文近射中柱,結果兩隊2比2打和。
喺英超擁鋼鐵防守嘅阿仙奴,今場罕見連環出錯,領隊阿迪達賽後表示:「歐聯係唔容許有任何出錯,我哋今場就送咗2球畀拜仁,喺呢個水平賽事犯錯,對手就會懲罰你。」今場戰果對拜仁係好消息,因為佢哋過去25次歐聯淘汰賽首回合作客和波,有22次可以返主場成功晉級,晉級率高達88%!